مَچھی نے ٹِہڈے وِچوں حضرت یونس رب اگے دُعا کِیتی -
اُنہاں اپݨے معبود اللّٰہ تعالیٰ کی آخیا، ” میں اپݨی مصیبت وِچ رب اگے التجا کِیتی، تے اُس مہاڑی دعا قبول کِیتی۔ اے رب، میں پاتال نی گہرائی وِچوں چِیخی کے فریاد کِیتی، تے تُوں مہاڑی سُنی۔
تُوں مِکی ڈُونگے پاݨیئے وِچ بلکہ سمندر نے بشکار سٹی شوڑیا، تے پاݨیئے نے تیز بہاؤ مِکی کہیری کِہندا۔ تہاڑی ساری لہراں تے موجاں مہاڑے اپروں لنگی گئیاں۔“
میں آخیا، ”مِکی تہاڑے حضور وِچوں کڈی شوڑیا گیا اے، پر میں تہاڑے مُقدّس کہار نی طرف دوبارہ تکساں۔
پاݨی مہاڑے گاٹے تک پہنچی گیا، سمندر مِکی چوّاں پاسوں کہیری کِہندا، سمندری بُوٹے مہاڑے سِرے نال چمٹی گئے۔
میں پہاڑاں نی بُنیاداں تک ڈُبی گیاں، میں پاتال نی گہرائی وِچ پُہنچی گیاں، جِس نے دروازے مہاڑے پِچھے بند ہوئی گئے۔ پر اے رب مہاڑے خدایا، تُوں مہاڑی جانی کی کھڈّے وِچوں کڈی آندا۔
جدُوں مہاڑی جان نِکلݨ لغی، اے رب، مِکی تُوں یاد آیا، تے مہاڑی دعا تہاڑے مُقدّس کہار وِچ تہاڑے حضور پُہنچی۔
جیہڑے لوک بیکار بُتّاں نی پوجا کرنے اݨ، او تہاڑی محبت تُوں مُنہ پھیری کِہننے اݨ۔
پر میں شُکرگزاری نے گِیت گاݨیاں تُکی قُربانی پیش کرساں۔ جیہڑی منت میں منی اے، اُسی پُورا کرساں۔ رب ہی نجات دیݨے آلا اے۔“
فِر رب مَچّھی کی حُکم دِتا، تے اُس حضرت یُونس کی خُشکی پر اُگلی شوڑیا۔